liechticonsulting/filtered_apertus_pretrained huggingface dataset:
Exposiziun publica da l'adattaziun dal plan directiv davart il restaurant d'autostrada Viamala

Restaurants d'autostrada dastgan vegnir realisads dapi la midada da la pratica da la confederaziun da la mesadad da l'onn 2002 er en directa vischinanza d'ina sortida d'autostrada. Il plaz Tusaun "Rheinau" ch'è vegnì fixà da nov vegn ussa integrà en il plan directiv chantunal pervi da questa midada da la pratica. L'exposiziun publica da l'adattaziun dal plan directiv succeda dals 2 d'october fin ils 2 da december 2003. Il medem mument vegn er exponì il plan directiv regiunal.

Perquai che restaurants d'autostrada dastgan vegnir construids en directa vischinanza da sortidas d'autostrada, è puspè vegnida fatga ina valitaziun dal plaz per in restaurant d'autostrada en la regiun Tumleastga / Val Schons. Questas lavurs èn vegnidas realisadas en stretga collavuraziun dal chantun e da la regiun. Ins ha examinà ils plazs Roten, Cazas, Tusaun, Seglias e Ziràn. Quellas vischnancas avevan mussà in interess correspundent. Da la valitaziun dal plaz è resortì il plaz Tusaun "Rheinau" sco il meglier da tuts.

Plan directiv anc cun il plaz "Cazas"

Suenter che la vischnanca da Tusaun ha approvà l'entschatta da settember la realisaziun dal restaurant a l'autostrada, succeda ussa l'integraziun en il plan directiv chantunal. Ina da las premissas per realisar in restaurant d'autostrada en vischinanza d'ina sortida d'autostrada è tranter auter sia integraziun en il plan directiv chantunal.

Il plan directiv chantunal ch'è vegnì approvà da curt dal cussegl federal cuntegna anc il plaz Cazas per la realisaziun d'in restaurant d'autostrada. La midada da la pratica da la confederaziun è succedida pir curt avant la deliberaziun dal plan directiv general chantunal tras la regenza. Pervi da la midada da la pratica è vegnida inditgada ina remartga correspundenta en il plan directiv chantunal. Cun l'adattaziun dal plan directiv currenta vegn il plan directiv adattà a las relaziuns midadas.

Consultaziun durant dus mais

L'exposiziun publica da quests documents ha lieu dals 2 d'october 2003 fin ils 2 da december 2003. Durant l'exposiziun publica po mintgin far objecziuns e propostas tar ils plans directivs exposts. L'exposiziun publica ha lieu a Cuira ed a Tusaun. Parallelamain a l'exposiziun publica ha lieu la consultaziun tar las vischnancas da la regiun e tar l'administraziun chantunala sco er l'examinaziun preliminara dal plan directiv chantunal tar la confederaziun. Suenter succeda la repassada dal project, la deliberaziun e l'approvaziun dal plan directiv regiunal e chantunal. Ils proxims pass èn alura l'elavuraziun d'in project d'exposiziun tenor il dretg davart las vias naziunalas sco er l'adattaziun da la planisaziun locala da la vischnanca da Tusaun.

Rinviament per las medias:

Chargiar

qua

la documentaziun sin l'agen computer.

Gremi: uffizi da planisaziun

Funtauna: rg uffizi da planisaziun

Data: 29.09.2003
Tractà e deliberà la revisiun da la lescha davart ils supplements da famiglia

La regenza vegn a preschentar al cussegl grond en la sessiun d'october 2003 in sboz per la revisiun da la lescha chantunala davart ils supplements da famiglia. La cumissiun permanenta per sanadad e fatgs socials dal cussegl grond ha tractà la missiva correspudenta da la regenza en sia seduta dals 22 da settember 2003 per mauns dal parlament.

Da princip è la cumissiun stada da perina che la regulaziun giuridica vertenta dals supplements da famiglia na satisfetschia pli a las relaziuns economicas e socialas actualas e ch'ina adattaziun a las relaziuns midadas saja inditgada.

Suenter ch'ins aveva decidì unanimamain d'entrar - schebain cun tschertas resalvas - ha la cumissiun fatg la discussiun en detagl dals singuls artitgels da la lescha. Tar divers artitgels èn stadas avant maun propostas da minoritad ch'èn vegnidas discutadas detagliadamain ed extendidamain. Quellas pertutgavan d'ina vart ils uffants resguardads e l'autezza dals supplements per uffants e da l'autra vart la gulivaziun da las grevezzas tranter tut las cassas da cumpensaziun per famiglias, quai vul dir tranter tala dal chantun e las cassas privatas da cumpensaziun per famiglias da las federaziuns professiunalas.

La missiva da la regenza è a la fin vegnida deliberada per mauns dal cussegl grond.

Gremi: cumissiun dal cussegl grond per sanadad e fatgs socials

Funtauna: rg cumissiun dal cussegl grond per sanadad e fatgs socials

Data: 08.10.2003
Pass dal Flüela: "Pro Flüela" da nov cun responsabladad

Cun l'avertura dal tunnel dal Vereina il november 1999 tutga il pass dal Flüela tar las vias da pass che na vegnan betg pli tegnidas avertas durant l'entir onn. Er en l'avegnir vegn la via dal pass dal Flüela perquai ad esser serrada da l'emprima fin d'emna da schaner fin il 1. da matg per mintga traffic da transit. Per il temp transitori dals 15 da november fin l'emprima fin d'emna da schaner sco er per il temp dal 1. da matg fin ils 31 da matg èn il chantun e l'uniun "Pro Flüela" s'accordads per in onn da prova da surdar il servetsch d'enviern ed il mantegniment da la via - sco tar il pass dal Lucmagn - als purtaders privats "Pro Flüela". Als custs che resultan da quai paja il chantun ina contribuziun pauschala da 80'000 francs.

Questa regulaziun tegna quint dal fatg ch'il termin da la serrada d'enviern definitiva e da l'avertura da primavaira ha adina puspè dà motiv a discussiuns per part animadas. Ultra da quai resguarda la regulaziun las mesiras da spargn concludidas da la regenza damai ch'ils custs dal chantun per tegnair avert il pass durant il temp transitori e per l'avertura da primavaira pon vegnir reducids considerablamain.

Gremi: departament da construcziun, traffic e selvicultura

Funtauna: rg departament da construcziun, traffic e selvicultura

Data: 23.10.2003
Tariffas per las chasas da tgira 2004

Tenor la lescha per promover la tgira da malsauns ha la regenza fixà las tariffas maximalas per abitantas ed abitants da chasas da tgira per l'onn 2004. Las novas tariffas importan tut tenor il stgalim da tgira tranter 100 francs e 190 francs per di da tgira e per abitant. Las tariffas valan per las purschidas sustegnidas cun contribuziuns dal chantun per la tgira ed assistenza staziunara da pazients stabels e da persunas attempadas.

Da vischnancas e regiuns

- Cumbel, Degen, Lumbrein, Murissen, Vella, Vignogn, Vrin: La regenza approva las novas leschas davart l'incassament da taxas da cura e da contribuziuns per promover il turissem.

- Leggia: La revisiun totala da la lescha communala da taglia dals 30 da settember 2003 po entrar en vigur. La regenza l'ha approvada.

- Mustér, Lumbrein: Sin dumonda da las vischnancas ordinescha la regenza l'introducziun dal register funsil federal en singuls territoris parzials da la vischnanca.

- Malauras november 2002: Per mesiras da reparaziun en ils territoris da las vischnancas da Mustér, Sumvitg, Trun, Schlans, Breil, Rueun, Glion, Schluein, Falera, Val S. Pieder, Vella, Suraua, Lumbrein, Cuira, Churwalden, Surava, Tinizong, Sour, Grüsch e Vaz sut conceda la regenza totalmain 674'000 francs. L'uffizi federal per aua e geologia ha garantì ina contribuziun federala da 55 %.

Contribuziuns chantunalas a diversas instituziuns

- Sport-toto: Dals meds dal fond da sport-toto ha la regenza concedì contribuziuns da totalmain 12'000 francs al club d'unihockey Rot-Weiss Cuira, al club d'unihockey Alligator Malans, a l'uniun da gimnast(a)s artistic(a)s dal Grischun ed al club da skis Sarsura Zernez.

Projects da vias

1,1 milliuns francs ha la regenza permess per:

- acquist da terren, plazza da controlla per il traffic da camiuns pesants Unterrealta, A13b Tusaun-La Punt

chanzlia chantunala dal Grischun

Gremi: regenza

Funtauna: rg chanzlia chantunala dal Grischun

Data: 6.11.2003
Project grischun d'intervenziun cunter violenza a chasa è lantschà cun l'emprima maisa radunda

Suenter ch'il project grischun d'intervenziun cunter violenza a chasa ha pudì vegnir lantschà il 1. da settember 2003 sut la direcziun dal post da stab per dumondas d'egualitad, ha gì lieu ultimamain l'emprima scuntrada da la maisa radunda.

Cussegliera guvernativa Eveline Widmer-Schlumpf ha beneventà las represchentantas ed ils represchentants da las autoritads ed organisaziuns participadas ch'eran vegnidas envidadas dal post da stab per dumondas d'egualitad dal chantun Grischun a la maisa radunda. En ses pled da bainvegni ha ella fatg attent al studi interreg "... perquai che paraids na san betg discurrer". Il studi aveva mussà ch'igl exista en il Grischun in basegn d'optimar la sensibilisaziun cunter violenza a chasa e da meglierar las pussaivladads tar la collavuraziun tranter autoritads ed organisaziuns. Il project d'intervenziun ch'è vegnì introducì fin uss en 10 chantuns e citads saja in instrument adequat per meglierar la relaziun tar questa problematica pretensiusa. Sulettamain cleras strategias d'agir ed ina collavuraziun interdisciplinara possian limitar la violenza a chasa e dar da chapir a medem temp che l'intoleranza da la violenza na sa ferma betg avant l'isch-chasa.

A la maisa radunda sa participeschan la polizia chantunala, la polizia da la citad da Cuira, la dretgira districtuala da la Plessur, l'autoritad tutelara da Razén, il post da cussegliaziun per l'agid a victimas dal Grischun, il servetsch social regiunal Partenz / Signuradi / Tschintg Vitgs, la chasa da dunnas dal Grischun, ina represchentanta da las migrantas, la polizia d'esters e la procura publica. La maisa radunda, a la quala las strategias d'intervenziun da las autoritads ed organisaziuns duain vegnir messas en dumonda e meglieradas, è il gremi il pli impurtant dal project. Gist en vista a l'offizialisaziun da la violenza a chasa en la legislaziun penala ed en la nova lescha chantunala da polizia ch'è vegnida tramessa en la consultaziun e che prevesa da spedir davent l'autur dal delict, ston vegnir chattadas novas furmas da la realisaziun. Durant la fasa da project che dura trais onns vegn la maisa radunda a sa radunar quatter fin sis giadas sut la direcziun dal post da stab per dumondas d'egualitad. Las sesidas vegnan manadas d'ina moderaziun externa.

Gremi: post da stab per dumondas d'egualitad

Funtauna: rg post da stab per dumondas d'egualitad

Data: 11.11.2003
Votaziun chantunala dal pievel dals 30 da november 2003: "Puspè metter en urden las finanzas dal chantun"

Stefan Engler, president da la regenza

I dat temps en ils quals tut sa mida. L'emprim na s'accorschan ins strusch da quai. E sche tuts s'accorschan han ins savens gia manchentà l'adattaziun ad uras. Ins sto pia midar insatge, avant ch'ils blers s'accorschian ch'ins sto far las midadas.

Precis uschia ans vai oz cun il deficit dal maun public. In stadi che ha ina giada fatg debits na sa senta betg pli en cas da concepir il futur da la societad. El na giauda betg pli gronda confidenza tar las burgaisas ed ils burgais, tar l'economia e tar ils investurs e - forsa il mender - el creescha circumstanzas concernent la politica da finanzas ch'èn ina chargia per las generaziuns futuras.

Il confess general da vulair sanar las finanzas dal chantun vegn anc svelt fatg. Sch'i sa tracta però da la realisaziun, gartegi a tuts da cumprovar cun arguments buns e fictivs che spargnar saja bain bun e dretg, ma gist tar questa dumonda giaian ins vias pulainas. Da vulair sanar las finanzas d'in chantun è ina incumbensa gist uschè cumplexa sco difficila, oravant tut però nunpopulara. Quai è mo da dumagnar sch'ins mussa communablamain la voluntad e la prontezza da bandunar las posiziuns maximalas e da tschertgar cumpromiss stabils. Nus stuain puspè emprender da pudair viver cun las resursas che stattan a disposiziun.

L'illusiun dal spargnar senza dolurs

La regenza ed il parlament n'han betg laschà per bun da far grondas ponderaziuns davart la necessitad da gulivar las finanzas. Na, els han agì en moda curaschusa e da lunga vesida cur ch'els han deliberà in pachet da mesiras da passa 200 mesiras singulas per distgargiar las finanzas dal chantun. Quest pachet da refurma duai - a partir da l'onn 2004 - surtut sbassar ils custs, auzar decisamain tschertas entradas e metter en dumonda structuras bloccadas er entaifer l'administraziun chantunala. La realisaziun da l'entir pachet da mesiras che duai metter en urden las finanzas chantunalas, pretenda per part ina revisiun da leschas chantunalas. Ils 30 da november da quest onn votain nus Grischunas e Grischuns davart ina emprima part da quellas adattaziuns da leschas. La regenza recumonda en quest connex d'approvar en moda integrala las adattaziuns da leschas ch'il cussegl grond gida a purtar. Cun acceptar ils 10 projects da lescha mussain nus che nus na vulain betg viver permanentamain "a credit" e sur nossas relaziuns.

I renda da spargnar

Jau conced che spargnar po mintgatant esser dolurus, sche disas daventadas charas vegnan tuttenina messas en dumonda. Ma gist quai signifitga er ina schanza da metter en dubi chaussas tradiziunalas. I vala la paina da s'engaschar per in stadi productiv e finanzialmain saun, che stgaffescha per sias burgaisas e ses burgais insumma pir ils spazis libers per furmar e concepir la vita sociala. Perquai è il pachet da spargn er in project per il futur, per il qual i vala la paina da s'engaschar.

Gremi: Regenza

Funtauna: rg Regenza

Data: 13.11.2003
Las vischnancas portan a partir da 2004 var 2/3 dals custs supplementars da las scolas spezialas

A partir da 2004 vegnan las vischnancas a stuair pajar 40 enstagl da 30 francs per uffant e di da scola a las scolas spezialas. La regenza ha approvà la revisiun parziala da las disposiziuns executivas tar la lescha d'impedids. Necessaria daventa ina nova repartiziun dals custs, perquai che la confederaziun reducescha sias contribuziuns a las scolas spezialas cun ses program da distgargia. Per las scolas spezialas en il Grischun chaschuna quai perditas d'entradas da var 770'000 francs. Las vischnancas portan circa dus terzs, il chantun in terz da quellas.

Surveglianza da scola e da scolina: i restan anc tschintg districts d'inspecziun

En il sectur da la surveglianza da scola vegn il chantun Grischun da nov repartì en tschintg districts d'inspecziun. En quels vegnan integrads ils set inspecturats da scola ed ils quatter inspecturats da scolina, las dudesch regiuns dal servetsch psicologic da scola e las 32 regiuns da cussegliaders per la gimnastica da scola da fin uss. Ils singuls teams districtuals e lur prestaziuns da servetsch vegnan accordads da nov vicendaivlamain fin l'onn da scola 2004/2005. Er las 17 localitads privatas da fin uss vegnan bandunadas en favur da tschintg centers regiunals d'inspecziun a Tusaun, Landquart, Glion, Samedan e Puschlav.

Da vischnancas e regiuns

- Maiavilla: La regenza ha approvà il concept da sanaziun cunter la canera per la via naziunala N 13, la via dal Luzisteig, la via da Ragaz, la via da Fläsch, la via da Jenins e la via da Boval en il sectur da la vischnanca.

- Planisaziuns localas revedidas: La regenza ha approvà la revisiun da differents meds da planisaziun da la vischnanca da Scuol.

- Consorzi per aua persa da l'Engiadin'ota: Suenter che la vischnanca da Silvaplauna è extrada dal consorzi, han ins stuì reveder parzialmain il statut d'organisaziun. La regenza ha approvà la nova versiun.

- Malauras 2002: La regenza ha approvà differentas mesiras da reparaziun sin il territori da las vischnancas da Savognin, Degen, Masagn, Farschno e Scharàns, Domat, Trimmis, Molinis, Pasqual, Roten, Cazas e Castrisch.

Contribuziuns chantunalas a diversas instituziuns

- Fundaziun istorica militara dal chantun Grischun: Per endrizzar in museum dal train sin il St. Luzisteig èn vegnids concedids 20'000 francs.

- Almanacco Mesolcina-Calanca: La regenza ha approvà 6000 francs per l'ediziun da la 67avla annada 2004. Contribuziuns da sport-toto: Var 12'000 francs survegnan per differents projects il CS Bernina Puntraschigna, il club da hockey Cuira Capricorns, l'uniun da gimnasts artistics dal Grischun ed ils tiradurs da sport Landquart.

Persunal

- Urs Ackermann, Cuira, è vegnì elegì sco adjunct e manader da l'analitica en il laboratori chantunal per controlla da victualias.

chanzlia chantunala dal Grischun

Gremi: regenza

Funtauna: rg chanzlia chantunala dal Grischun

Data: 20.11.2003
Las pussaivladads per promover l'economia vegnan meglieradas

La lescha per promover l'economia publica daventa la "lescha per promover il svilup economic en il chantun Grischun". La midada dal num vegn accumpagnada d'ina extensiun da sia applicaziun. La regenza ha deliberà la missiva correspundenta per mauns dal cussegl grond.

L'emprima lescha per promover l'economia publica è vegnida creada l'onn 1974 en connex cun la promoziun da la regiun da muntogna. Ils onns 1979 e 1979 èn vegnidas fatgas duas revisiuns. Tras la nova lescha duai vegnir promovì il svilup economic cun la finamira da garantir las plazzas da lavur existentas e da crear novas. Cun la revisiun proponida vuless la regenza garantir la cumpetitivitad da la promoziun grischuna da l'economia. Per quest intent vegnan perfecziunads ils instruments vertents e creads novs instruments da promoziun. Per part sa tracti er da dar ina meglra basa legala a tschertas activitads da fin uss. Plinavant stgaffescha questa lescha la basa legala per il concept chantunal per stabiliments da sport.

La revisiun metta tranter auter ils sequents accents:

- La creaziun ed amplificaziun d'interpresas pitschnas e mesaunas (IPM) duai pudair vegnir sustegnida da nov surtut cun emprests da daners.

- Emprests da daners èn previs er per l'hotellaria. Quests emprests furman in instrument independent dal chantun e n'èn betg pli liads a la promoziun tras la societad svizra da credit d'hotel (SCH).

- Contribuziuns a la creaziun da l'infrastructura da telecommunicaziun pudevan per part gia vegnir pajadas. Da nov èn previsas contribuziuns da gestiun (per exempel per la transmissiun) sco er la pussaivladad ch'il chantun po, en cas excepziunals, sa participar a las interpresas correspundentas (Tele-Rätia).

- En cumbinaziun cun incaricas da prestaziun pon vegnir concedidas contribuziuns da gestiun ad instituziuns. Fin uss eran contribuziuns mo pussaivlas per crear novas prestaziuns da servetsch. Contribuziuns da gestiun duain pudair vegnir prestadas er ad instituziuns da perscrutaziun, particularmain a talas cun attracziun internaziunala.

- Cun contribuziuns a projects da cooperaziun tranter manaschis sco er a las stentas per avrir martgads exteriurs duai vegnir rinforzada la cumpetitivitad da Ias IPM.

- Per promover il transfer da savida, cunzunt en connex cun projects da domiciliaziun, èn previsas contribuziuns a projects specifics da scolaziun e da furmaziun supplementara.

- I vegn desistì da la pussaivladad da sa participar a la sanaziun d'interpresas, d'avantagiar regiuns economicamain flaivlas sco er da la cumissiun consultativa per dumondas economicas.

Per rinforzar la promoziun chantunala da l'economia na basegni dentant betg mo da meglierar la basa legala, mabain er da metter a disposiziun dapli meds finanzials per ils singuls instruments. Quai vegn a vegnir examinà pir en il rom da la planisaziun da finanzas 2005 fin 2008. Il cussegl grond vegn probablamain a tractar la revisiun da la lescha en la sessiun da favrer 2004.

Gremi: regenza

Funtauna: rg chanzlia chantunala dal Grischun

Data: 26.11.2003
Dumber d'accidents levamain pli grond en il guaud grischun

Tenor las cifras las pli novas da las statisticas da la SUVA èn capitads l'onn passà 227 accidents da lavur en las interpresas ed ils manaschis forestals dal Grischun ch'èn segirad(a)s tar la SUVA. Tar in pensum da lavur che correspunda a totalmain 703 forzas da lavur cun in pensum da lavur cumplain èn quai 323 accidents sin 1000 persunas occupadas a temp cumplain.

Per l'emprima giada dapi 1997 è cun quai puspè vegnì surpassà cleramain il cunfin da 300 persunas cun accident sin 1000 persunas occupadas a temp cumplain. Dapi diesch onns èsi ultra da quai l'emprima giada che las cifras grischunas èn cleramain pli autas che la media svizra ch'importava l'onn passà 294 accidents sin 1000 persunas occupadas a temp cumplain.

Nagin connex cun ils donns da malaura 2002

Tenor l'avis dals responsabels da la SUVA sa chatta l'augment dal dumber d'accidents en questa dimensiun entaifer la dispersiun statistica e na po perquai betg vegnir valità cleramain sco indizi per in pegiurament general da la segirezza da lavur en ils manaschis forestals grischuns. Surprendentamain na pon ins er betg constatar in connex cun ils donns da malaura dal november 2002. Schebain ch'il servetsch forestal è stà occupà a partir da l'emprima ura intensivamain ed il pli davant cun las mesiras d'urgenza privlusas e cun las emprimas lavurs da rumida, na sa lascha betg constatar ina frequenza d'accidents extraordinaria il november 2002.

Il squitsch dals custs ha ina influenza negativa sin la segirezza da lavur

Tenor Hans Sonderegger, l'inspectur responsabel da la SUVA, na po betg vegnir exclus ch'il squitsch dals custs creschent haja consequenzas negativas per la segirezza da lavur en ils manaschis forestals. Tar bleras visitas da manaschis al haja dà en egl l'atmosfera deprimida che saja bain d'attribuir a las mesiras da spargn adina pli massivas entaifer las vischnancas. Meds da manaschi che mancan e collavuraturs che stoppian avair tema per lur plazza da lavur engrevgeschan il clima da lavur e pericliteschan uschia ina da las premissas fundamentalas per meglierar la segirezza da lavur. Mo persunal forestal motivà e bain equipà po far la lavur da guaud en moda professiunala e cun la segirezza la pli gronda pussaivla.

Gremi: uffizi forestal dal Grischun

Funtauna: rg uffizi forestal dal Grischun

Data: 27.11.2003
Il termin per inoltrar las lavurs per il premi da l'ARGE ALP 2004 ha cumenzà

TEMAS 2004: "ARCHITECTURA-FURMAR-ALPS-CONCEPIR"

L'onn proxim dat la ARGE ALP (cuminanza da lavur da las regiuns alpinas) puspè ses premi da renconuschientscha e da promoziun per prestaziuns spezialas en las regiuns alpinas. Questa giada vegnan tschertgads projects architectonics che represchentan en moda speziala architectura moderna e d'auta qualitad e ch'èn concepids ultra da quai sco objects da lunga durada. Il premi importa 15'000 euro.

Il premi duai metter in accent cun effect en la publicitad per la renconuschientscha da projects innovativs davart ils temas "architectura-furmar-Alps-concepir". Quests temas duain en emprima lingia avair in connex cun ils basegns dals umans en lur ambient direct.

L'ARGE ALP tschertga concepts generals che correspundan a la pretensiun d'ina qualitad architectonica moderna, ch'èn concepids a lung termin e che cuntentan las aspectativas da la persistenza en la furmaziun da l'artg alpin. Quests concepts ston gia esser realisads a partir da l'onn 1995 e quai cun agid da pliras ovras da construcziun resp. els ston esser en construcziun. Il dretg da participaziun han patruns da construcziun, architects, planisaders, interprendiders, citads, vischnancas, federaziuns ed administraziuns regiunalas dal territori dals stadis da l'ARGE ALP.

La giuria sa cumpona da represchentants dals stadis da l'ARGE ALP. Ella vegn presidiada dal guvernatur tirolais Herwig van Staa ch'è fin mez 2004 er president da l'ARGE ALP. Il termin d'inoltraziun dura fin ils 12 da mars 2004. La distribuziun dals premis vegn fatga en il rom da la conferenza dals schefs da las regenzas da l'ARGE ALP il zercladur 2004 en il Tirol.

Commembers da l'ARGE ALP èn ils chantuns Grischun, Son Gagl e Tessin, ils stadis federativs Salzburg, Tirol e Vorarlberg, las provinzas autonomas Bulsan-Tirol dal sid e Trento, la regiun Lumbardia, il stadi liber da la Baviera sco er il stadi federativ Baden-Württemberg.

Gremi: ARGE ALP, gruppa lavur da publicitad

Funtauna: rg chanzlia chantunala dal Grischun

Data: 04.12.2003